Protesoptogte teen aborsie beplanFoto: ANA. ŉ Groep Christene beplan om Sondag protesoptogte in Durban, Johannesburg, Bloemfontein, Oos-Londen en Kaapstad teen aborsie te hou. Aborsies is wettig in Suid-Afrika. Die National Alliance for Life (NAL), ŉ affiliasie tussen kerke en ander organisasies wat in 1995 tot stand gebring is, sê volgens die Christian Action Network was daar sedert 1997 al meer as 1 400 000 aborsies. Taryn Lourens, internasionale koördineerder van die Christian Action Network, sê volgens “verskeie studies wat deur ander in hul portuurgroepe hersien is” is geen aborsie ooit veilig nie. “ŉ Hulpelose baba word doodgemaak en die ma is soms fisiek, maar altyd emosioneel, geskend. Aborsie is ook die oortreding van die mees basiese grondwetlike reg – die reg op lewe.” Die Christian Action Network meen die amptelike syfers oor wettige aborsies is eintlik hoër omdat daar uitstaande statistieke is van sommige provinsies van vorige jare en die versuim van staatshospitale om aborsies korrek aan te teken. Vroue het ingevolge die Wet op Keuse oor die Beëindiging van Swangerskap reproduktiewe regte. Die ACDP het egter intussen ŉ wysiging aan die wet voorgestel waarvolgens swangerskappe in sekere omstandighede nie beëindig mag word nie en om te verseker dat swanger vroue toegang het tot sonarondersoeke en berading om ingeligte besluite rakende aborsies te neem. Die voorstel moet nog in die parlement gedebatteer word.